Per Clausen (EL), 2005-05-20:
Det ville selvfølgelig være en herlig ting, hvis man kunne stå her og komme med en lang række konkrete forslag til institutioner, der skulle udflyttes, og påvise, at regeringen havde svigtet.
Men jeg er en lille smule afhængig af, at det, jeg siger, gerne efterfølgende skal kunne godkendes af mit parti, for ellers er det jo lidt ligegyldigt.
Derfor er jeg nok nødt til at holde mig til nogle lidt principielle betragtninger og så nogle enkelte konkrete bemærkninger også.
Der er ingen tvivl om, at det selvfølgelig skal indgå i overvejelserne, at man skal forsøge at sikre en geografisk spredning af statslige arbejdspladser.
Der er heller ingen tvivl om, at det, når det handler om nye statslige arbejdspladser, er uhyre fornuftigt at bestræbe sig på at lægge dem steder, hvor der ikke er statslige arbejdspladser i forvejen.
Det er selvfølgelig med den tilføjelse, at der også skal være en eller anden form for sammenhæng mellem de steder, hvor man uddanner folk, og de steder, hvor folk skal arbejde.
Det betyder også noget for, at det måske i denne sammenhæng er vigtigt at gøre sig nogle overvejelser om en decentralisering af uddannelsessystemet.
Det behøver ikke at betyde, at der skal være universiteter i alle byer, men det kan betyde, at det er meget fornuftigt med de ting, der allerede er i gang nogle steder, hvor man har nogle samarbejder, som gør, at man har en rimelig geografisk spredning.
Med det som udgangspunkt er det f.eks., synes jeg, lidt mærkeligt, at Kort- og Matrikelstyrelsen stadig væk ligger i København, da alle landinspektørerne, som er en stor del af arbejdskraften, faktisk bliver uddannet i Aalborg.
Det er også klart, at vi, når det handler om at flytte eksisterende institutioner, udmærket godt ved, at knap har man hørt om beslutningen, før vi får de første mails om, at dette er en katastrofe, der vil føre til, at enhver form for kvalitet vil forlade institutionen, og hvad man ellers kan finde på.
Jeg synes et eller andet sted, at det også er meget legitimt at sige, at man skal tage hensyn til de medarbejdere, der er der, og deres familier.
Selv hvis der skulle være tale om djøf'ere, synes jeg sådan set, at det er i orden at tage hensyn til dem, også fordi man kan sige, at det tit er sådan, at det faktisk giver en lang række vanskeligheder at flytte en familie.
Man kan så selvfølgelig også godt sige, at det i nogle tilfælde kan give nogle enorme fordele, for akademikere, hvis det nu handler om akademisk arbejdskraft, har det jo med at gifte sig med hinanden.
Pointen er selvfølgelig, at det, hvis der er tale om en landinspektør, der kommer til Aalborg for at arbejde for Kort- og Matrikelstyrelsen, og vedkommendes mand/kone er læge, kunne medvirke til at løse nogle af de lægemangelproblemer, der er i Nordjylland. Så det skal tænkes i begge dimensioner.
Men jeg synes lige så godt, at man også her fra Folketingets talerstol kan sige, at vi selvfølgelig tager hensyn til de medarbejdere, der er ansat, og den måde, de forsøger at påvirke processen på.
Når det er sagt, vil jeg lige komme med en gentagelse af, at det er meget vigtigt, at det her indgår i overvejelserne, og at det også indgår i overvejelserne, at man, når man tænker på at udflytte statslige institutioner eller etablere statslige institutioner uden for de traditionelle områder, også tænker på, hvad det er for nogle statslige institutioner der kan styrke og understøtte de lokale aktiviteter og det lokale erhvervsliv.
Når man som vi har en fast overbevisning om, at vedvarende energi burde være et centralt element i udviklingen i både Nordjylland og Lolland-Falster-området, er det klart, at det også handler om at udflytte de institutioner, der forsker og arbejder med det, til de samme områder.
På samme måde er det oplagt at forsøge at knytte en forbindelse mellem de forskningsinstitutioner, der er inden for fødevareområdet og fiskeriområdet osv., og de lokalområder, hvor de her ting faktisk spiller en rolle.
Der skal altså flyttes ud, men jeg tror bare, at man lige så godt kan erkende, også offentligt, at der tages hensyn til dem, der er ansat, og til andre ting end udkantsområdernes interesser.
Hermed sluttede forhandlingen.